Tunnel Huttbierg

Den Tunnel Huttbierg (och nach Tunnel Laangegronn) war en eegleisegen Eisebunnstunnel zu Rëmeleng, op der Streck Téiteng-Laangegronn, tëscht der Barriär an der Kierfechtsstrooss an der Bréck am Paartegronn, vum Kilometer 1,876 bis 1,978.

 Geschicht 
Den Tunnel ass den 29. September 1884 opgaangen an d'Streck – déi deemools vun der Guillaume-Luxembourg exploitéiert gouf – gouf am Ufank gebraucht, fir Minett op verschidde Quaie sichen ze goen.

Nom Néiergank vun der Minettsfërderung war et 1964 eriwwer mam Transport vum Äerz. Eréischt 1977, mam Bau vun der deemoleger Intermoselle, krut d'Streck dunn en neien Zweck. Bis haut gëtt se gebraucht fir de Klinker aus dem Laangengronn an d'Zementsfabréck um Monkeler ze féieren. An der Moyenne fueren dräi Zich den Dag mat jee 800 t Klinker vu Rëmeleng op Schëffleng.

1980 gouf d'Streck elektrifizéiert. Am Ufank konnten déi deemoleg elektresch Lokomotiven nach duerch den Tunnel fueren, mä wéi déi al Maschinnen ersat goufen, hunn déi nei net méi duerch den enken Tunnel gepasst an et gouf op Dieselmaschinnen zeréckgegraff. Well ëmmer méi elektrifizéiert gëtt, war virgesinn, datt och d'Linn duerch de Laangegronn elektresch bedriwwe sollt ginn. Fir et den neie Lokomotiven z'erlaben iwwer déi Streck ze fueren, gouf den Tunnel ofgerappt.

Och wann de Gemengerot vu Rëmeleng absënns aus Naturschutzgrënn géint d'Ofrappe vum Tunnel war, ass am Hierscht 2021 domat ugefaange ginn d'Beem uewenzeg vum Tunnel ze haen an den Hank mat enger Stäipmauer ze stabiliséieren. Well mam Ofholzen en Deel vun engem Naturschutzgebitt zerstéiert gëtt, muss d'CFL als Kompensatioun eng Zomm vu 95.000 Euro an den Ëmweltfong bezuelen.

Mëtt Februar 2022 gouf domat ugefaangen den Tunnel ofzerappen, d'Streck nei ze bauen a gläichzäiteg d'Bréck am Paartegronn z'ersetzen. Et ass virgesinn, datt d'Aarbechten am Abrëll 2022 fäerdeg sinn.

Am Kader vum geplangten nationalen Eisebunnsmusée zu Péiteng ass virgesinn, fir d'Portal vum Tunnel Huttbierg do nees opzeriichten.Luc Ewen, CFL will Portal des Hutbierg-Tunnels wieder aufbauen, Luxemburger Wort, 14.05.2025, S. 10

 Biller 

 Literatur 
 Frank Weyrich, Ein Tunnel verschwindet, Luxemburger Wort vum 12.02.2022, S. 35

 Um Spaweck 

 Lucien Wolff, Streit um Grubentunnel, wort.lu, 16.08.2021
 Frank Weyrich, Warum der Tunnel Hutbierg verschwinden wird, wort.lu, 12.02.2022

Kategorie:Gemeng Rëmeleng
Kategorie:CFL-Linn 6d
Kategorie:Eisebunnstunnellen zu Lëtzebuerg